B. Bugár, podpredseda NR SR: (2001-09-13):
Nech sa páči, máte slovo. Ľ. Harach, minister hospodárstva SR: Ďakujem pekne. Vážený pán predsedajúci, panie poslankyne, páni poslanci, v rozprave k všetkým trom zákonom, ktoré som odôvodňoval za pani ministerku financií, ale najmä k tomuto poslednému odznel celý rad podnetných návrhov. Ja predpokladám, že časť z nich sa objavila aj na diskusii pri prerokúvaní tohto zákona vo vláde a v príslušných orgánoch a partnerských orgánoch vlády, to znamená tripartity. Tým odpovedám na vznesenú pripomienku. Budú môcť byť mnohé z nich v priebehu prerokúvania tohto zákona v legislatívnom procese počas druhého čítania zapracované. Mám teraz aktuálnu informáciu od pracovníkov ministerstva financií, ktorí ma informovali o tom, že prebiehajú ďalšie rokovania, prebehli už rokovania s predstaviteľmi ZMOS-u, s expertnými skupinami a ukázala sa možnosť dohody vo veci zahrnutia podielových daní do okruhu, vlastne finančného okruhu obcí. Čiže tento problém podľa mňa je riešiteľný aj v zmysle diskusie, ktorá bola napríklad na rokovaní vlády a tu, som presvedčený, že k tejto dohode dôjde. Na druhej strane ste však sami upozornili na príklady, keď obce, predstavitelia miest nie veľmi dobrým hospodárením zadlžili tie mestá a v konečnom dôsledku to plesklo v celom okruhu verejných financií a v konečnom dôsledku muselo ministerstvo financií, resp. vláda, tento problém riešiť. Čiže na jednej strane vláda pripravila a pripravuje legislatívu tak, aby každá prenesená kompetencia bola minimálne v tej miere, ako je teraz finančne zabezpečovaná, a boli vytvorené podmienky na jej finančné zabezpečenie tak z rozpočtu obcí, samozrejme, ako aj z možností štátneho rozpočtu. To je na jednej strane. Na druhej strane sa prejavuje iný extrém, že dajte mi kompetencie, dajte mi všetky práva, ale nestarajte sa o to, ako budem nakladať s prostriedkami, ktoré nakoniec idú z daní, či už v tej alebo v onej forme. Takže niekde medzi týmito dvomi extrémami, to znamená zväčšiť kompetencie miest a obcí, dať im do správy to, čo im celkom prirodzene patrí, vychádzajúc napríklad len z porovnania s krajinami, ktoré sú aj ekonomicky možno horšie na tom ako Slovenská republika, a obce tieto kompetencie majú, vykonávajú ich dokonca bez problémov. Ďalej by som sa dotkol niektorých otázok alebo vyjadrení, ktoré mal pán poslanec, teraz ho tu nevidím, pán poslanec Oberhauser k plynofikácii obcí. Ubezpečujem vás, panie poslankyne, páni poslanci, že je rozpracovaný celoštátny generel plynofikácie tak, ako to ukazujú možnosti Slovenského plynárenského priemyslu, sa k plynofikácii aj pristupuje na jednej strane, otvárajú sa, i keď v menšom rozsahu, ako to bolo napríklad minulý rok, i nové stavby zamerané na plynofikáciu obcí na jednej strane, na druhej strane vyrovnávame veľký dlh, ktorý nesie Slovenský plynárenský priemysel z plynofikácie a dosahuje úroveň viac ako 4 mld. Sk z minulosti, ktorá siaha povedzme do roku 1992, 1993. A túto plynofikáciu my jednoducho musíme obciam vyplatiť. Je definovaný splátkový kalendár a podľa možností, ktoré má Slovenský plynárenský priemysel, vyrovnáva teraz aj tieto podlžnosti. Je, samozrejme, pripravený návrh a odsúhlasený návrh, aby celé toto bolo uzavreté v procese privatizácie časti Slovenského plynárenského priemyslu a z týchto prostriedkov, ktoré získa štát, aby boli vyrovnané dlhy všetkým obciam a zároveň zabezpečená plynofikácia i ďalších regiónov, resp. ďalších obcí na Slovensku. Pripomienky pani poslankyne Keltošovej, ktoré sa týkajú oddlženia, pán minister práce, sociálnych vecí a rodiny ma informoval, že ste vo výbore prerokúvali túto otázku a že k tomu zaujal stanovisko aj vo výbore. Budem tlmočiť pani ministerke financií pripomienky, ktoré odzneli tu tak, aby v procese druhého čítania tie, ktoré zlepšia tento zákon, aby všetky boli aj s cieľom dosiahnuť spokojnosť vašu, boli zapracované do návrhu tohto zákona. Ďakujem za pozornosť.